**Departe de slavă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Din marginea speranței până unde

Se-ntinde geana nopții ce ne-ascunde

De lumea unde teatrul e o artă,

De slava ei nebună și deșartă?

De unde pot să mai adun răbdare,

Când port pe umeri crucile de sare

Ale atâtor vremi, de generații,

Am ars pe rug cu magii și damnații,

Dar ne-au rămas poveștile în care

Am adunat nectar din samovare

Și viața preț de câteva secunde

Din marginea speranței... Până unde?

- Din toate câte sunt aleg povestea

Ce-mbracă-n rime vremurile-acestea

Deșertice și arse de-ndoială,

Înmoi penița clipei în cerneală

Să-ți scriu pe mâini scenariul vieții mele

Și să mă pierd în miile de stele

Fără să știu de ce ne-ncearcă soarta,

Fără să-mi iau busola, ceasul, harta.

Să iei cu tine doar câteva slove

Și-ntr-un bagaj de mână supernove,

Planete de cristal perfect rotunde

Și să plecăm! Vedea-vom până unde...

Liliana Trif Ioan Grigoraș